**BEGRAFNISPROSEDURE**

**NGK ROODEKRANS**

Langs hierdie weg wil ons as gemeente ons innige simpatie en meegevoel met u as familie betuig. Die dood van ‘n geliefde is ‘n baie hartseer en traumatiese gebeure wat ons menswees op menige vlakke raak. Dit is amper soos om bv. ‘n been te verloor. Jy moet van vooraf leer om weer te loop. So moet daar ook baie koersaanpassings gemaak word na die verlies van ‘n geliefde naby aan ons. Die wonder van God se liefde en genade is dat Hy ons die versekering gee dat Hy ons deur Sy Gees sal vertroos, versterk, bystaan en in Sy liefde sal dra.

Omdat die dood nooit tydig is nie, beplan ons nie altyd daarvoor nie en as gevolg van ‘n klomp hartseer en ‘n warboel van ander emosies wat ons oorweldig, weet ons nie altyd wat om te doen nie. Juis daarom het ons hierdie paar bladsye vir u opgestel om u te help met die praktiese reëlings van die begrafnis van u geliefde.

Wanneer u ‘n geliefde aan die dood afstaan is die volgende sake van belang.

**Dood van ‘n geliefde**

* U as naasbestaandes moet **‘n doodsertifikaat** by die SAP of van ‘n mediese Dokter kry.
* Dan moet u die **Begrafnisondernemer** van u keuse kontak wat u dan sal bystaan met die verdere reëlings t.o.v. die begrafnis.
* U moet dan die **predikant**, van u keuse kontak, wat die diens moet behartig.
* Indien u sou verkies dat die begrafnis vanuit NGK Roodekrans moet plaasvind, moet u asb. dan so gou as moontlik, **die kerk en ander fassiliteite bespreek**, wat u tydens die Begrafnisdiens wil gebruik, by Mev. Elza Jamneck (011-7681391)

U moet dan die volgende gegewens aan haar deurgee;

* Is u lidmate van NGK Roodekrans?
* Wil u die kerk en saal gebruik?
* Hoeveelheid van persone wat die begrafnis gaan bywoon
* Hoe u die verloop van die begrafnisdiens beplan asook die tee daarna.
* Verkies u om self die verversings te verskaf of moet die gemeente dit namens u reël

(Ons as gemeente verskaf broodjies asook koffie en tee aan gemeentelede. Indien u nie ‘n gemeentelid is nie, is ons bereid om dit teen minimale kostes te voorsien.)

* Indien u in ons Kerkblaadjie (Die Rooiklppie) vir die breëre gemeente wil kennis gee van die afsterwe van ‘n geliefde is u meer as welkom om ‘n foto of die besonderhede van die oorledene aan Liezel Bredenkamp by die Kerkkantoor deur te gee.

Hierdie gegewens moet **ten minste 48 uur voor die Begrafnisdiens** aan haar deurgegee word om haar instaat te stel om al die nodige reëlings met die spesifieke persone te kan tref.

Die volgende is die normale verloop van ‘n Begrafnisdiens maar u is welkom om dit so in te klee soos wat dit u pas.

**Verloop van Begrafnisdiens**

Die teraardebestelling kan OF voor die diens OF na die diens plaasvind.

1. Musiek, soos deur u verkies word vooraf in die kerk gespeel (Orrelis of CD)
2. Die Kis met die oorskot van die naasbestaande mag **net tot in die voorportaal** gebring word. Volgens ‘n besluit van die Gemeenteraad van Roodekrans gemeente, mag dit ook onder **GEEN OMSTANDIGHEDE** oopgemaak word nie as gevolg van die gesondheidsrisiko wat dit inhou. Besigtiging van die afgestorwene kan met Begrafnisondernemers gereël word en vind voor die begrafnisdiens by die Begrafnisondernemers plaas.
3. Naasbestaandes kom in die kerk. Musiek word as agtergrond gespeel deur orrelis of CD.

Enige musiek of “Powerpoint skyfies” kan van u persoonlike skootrekenaar af, oor die Klank- en Mediafassiliteite van die gemeente ingespeel word. U is egter self verantwoordelik vir die Skootrekenaar asook die voorbereiding van al die musiek en ander materiaal wat u wil gebruik. **Geen persone** behalwe die gemeente se eie, opgeleide, klankmanne en personeel mag die Klank- en Mediasisteem hanteer nie. Indien u die gemeente se rekenaar wil gebruik moet u dit met Elza by die kerkkantoor reël. Sy sal dan met ‘n klank en rekenaar tegnikus reël wat die rekenaar sal hanteer. Die persoon wat dit doen moet deur u dan vergoed word teen R500 per uur.

**Instel en toets** van u Skootrekenaar vind plaas ten minste **90 minute voor die aanvang van die erediens.**

1. Predikant doen verwelkoming en medelye betuiging. Begrafnisbrief word gelees.
2. Predikant doen gebed
3. Lied word gesing (Opsioneel)
4. Skriflesing
5. Boodskap
6. Gebed
7. Lied word gesing (Opsioneel)
8. Bedankings word gedoen (Persoon deur u aangewys)
9. Draes word uitgelees
10. Naasbestaandes verlaat die kerk
11. Oorskot word in die lykswa gelaai
12. Indien verassing plaasvind – word laaste woorde by lykswa gesê en blomme op kis gelê waarna die lykswa met die oorskot vertrek.
13. Indien daar ‘n ter aardebestelling plaasvind, vertrek die stoet dan na die begraafplaas.

nadat die ter aardebestelling plaasgevind het, keer begrafnisgangers terug na die kerk waar Koffie/Tee en ligte verversings bedien word. Indien die afgestorwene ‘n lidmaat van NG Roodekrans is, sal die gemeente die verversings voorsien. Indien ‘n persoon nie lidmaat van die gemeente was nie, moet dit deur die familie voorsien word. Die Kantoorpersoneel sal u behulpsaam wees in die verband.

Indien u ‘n ander orde vir die begrafnisdiens wil volg, kan u dit vir ons hier onder uitstip en so aan Elza deurgee.

Hierdie **erediens-orde** moet Mev. Elza Jamneck **ten minste 24 uur** voor die begrafnisdiens bereik om haar instaat te stel om al die nodige reëlings met al die betrokke persone te kan tref.

Die fooie wat betaalbaar is, soos met die Begrafnisondernemers ooreengekom, word deur die Begrafnisondernemers aan Mev. Elza Jamneck oorbetaal **voor die Begrafnisdiens**. Ons wil u aanraai om net seker te maak dat dit ooreenstem met die fooie wat uit die polis of van u verhaal word deur die Begrafnisondernemers.

Baie dankie vir u samewerking in die verband. Dit word opreg waardeer.

Mag u op ‘n besonderse manier bewus wees van God se liefdevolle nabyheid en Sy vertroostende hand, ook in hierdie dae van hartseer en rou.

Shalom

NGK ROODEKRANS